Minstens 9 vas vir ontvoering van Welkom-vrou | Netwerk24
Minstens 9 vas vir ontvoering van Welkom-vrou
Deur Alet van der Walt 09 November 2018 12:47
Die polisie het Vrydagoggend minstens nege mense in hegtenis geneem in verband met die ontvoering van Charmaine Botha (42) van Welkom in die Vrystaat.
Botha is Woensdagoggend ontvoer en die ontvoerders het 'n losprys van twee goudstawe vir haar vrylating geëis.
Johnny Botha, haar man, is die aanlegbestuurder by Harmony Gold se nr. 1 goudaanleg buite Welkom.
Een goudstaaf is volgens 'n ingeligte persoon na aan die ondersoek Woensdagaand by die Virgin Active-gimnasium in Welkom as losprys vir Botha se vrylating oorhandig.
Kapt. S'fiso Nyakane, 'n woordvoerder van die Valke, sê die mans is in Welkomse sakekern en Odendaalsrus in verband met die ontvoering aangekeer.
Die polisie het beslag gelê op bykans R1 miljoen kontant, 21 goudklonte wat 7 kg weeg, 'n windbuks, 'n gaspistool, twee BMW's, 'n Jeep Cherokee, 'n Audi A3, 'n Nissan Almera en 'n Nissan Tida.
Nyakane sê die ondersoek het die polisie na Sebokeng naby Vereeniging in Gauteng gelei waar nog goud en kontant gevind is.
Twee van die mans wat aangekeer is, is Zimbabwiërs en die ander ses Suid-Afrikaners. Hulle is tussen 32 en 38 jaar oud.
Charmaine Botha en haar man, Johnny. Foto: Facebook
Harmony Gold se veiligheidsmaatskappy, die Valke, die polisie se misdaadintelligensie-eenheid in Thabong buite Welkom en die honde-eenheid het saam gewerk om die vermeende ontvoerders vas te trek.
Nie Harmony Gold of die polisie wou Donderdag bevestig dat 'n losprys wel betaal is nie.
Volgens betroubare inligting het die hele goudaanleg Woensdag tot stilstand gekom om betyds die goudstaaf uit die aanleg se kluis te kon haal.
Die kluis word deur sluitmeganismes en tydskakelaars beskerm wat nie sonder meer oopgemaak kan word nie.
Die kluisdeur moes oopgesny word om die tydskakelaars, wat net op sekere tye toegang tot die kluis gee, te omseil.